רבים מחוקרי מגילת ישעיה הציעו להבדיל בין שני חלקי מגילת ישעיה: עמודות 1-27 (פרקים 1-33), ועמודות 28-54 (פרקים 33-66). הצעתם נשענת על סיבות חומריות, ועל מאפיינים טקסטואליים ואורתוגרפיים הנבדלים בשני חלקי המגילה. מאמר זה מציג קריטריון נוסף להבחנה בין שני החלקים: הבדלי נוסח מחמת דמיון גרפי. שכיחותם של הבדלים אלו במחצית הראשונה של המגילה גדולה בצורה ניכרת משכיחותם במחצית השנייה. הערכה טקסטואלית של ההבדלים הללו מעלה כי במרבית המקרים גרסאות נוסח המסורה עדיפות על פני גרסאות המגילה. בהעדר ראיות פליאוגרפיות לכך ששני סופרים כתבו את המגילה, נראה כי ההבדל בין שני החלקים נובע משני מקורות שונים מהם היא הועתקה. שני מקורות אלו נבדלים במידת הדיוק הטקסטואלי שלהם, כאשר כתב היד הראשון מכיל טעויות סופרים רבות יותר מאשר כתב היד השני.